alibayram/wikipedia-40-langs huggingface dataset:
Gesandt

Gesandt eller minister er en diplomatisk udsending med rang lige under ambassadør. Gesandten kan være chef for et gesandtskab eller en legation. Titlerne anvendes nu mest på store ambassader, hvor kun ambassadøren kan bære ambassadørtitel, medens hans stedfortræder undertiden betegnes gesandt eller minister, især hvis stedfortræderen tidligere har været ambassadør og derfor i udsenderstaten har denne rang. Fra 1950'erne har alle lande udsendt ambassader og repræsentanter med rang af ambassadør. 

Resident er en gesandt af lavere rang.

Diplomati
Titler
Gevir

Gevir er hele hornkronen hos hjorte. Hos de fleste hjorte er det kun hannerne, der bærer gevir (opsats). En undtagelse er rensdyr, hvor også hunnen bærer gevir. Vandrådyr er de eneste hjorte uden gevir.

Gevir består af to bendannelser, der som regel er forgrenet. Hjorte kaster geviret om foråret, hvorefter et nyt og større gevir vokser ud. Når det vokser ud, er det dækket af et bastlag, der er et blodfyldt hudlag. Når geviret er udvokset fjerner dyret det ved at gnide det mod træstammer eller buske. Bastlaget indeholder næring og spises nogle gange af dyret, efter at det er gnedet af.

Den amerikanske elg (alces americanus) har verdens største gevir. Det kan veje 45 kg og blive 2 meter bredt.

Gevir er ikke det samme som horn. Horn, som findes på eksempelvis kvæg, sidder permanent på dyret og vokser med det.

Eksterne links

 Gevir  – Det norske Statens naturoppsyn

Dyreanatomi
Gibraltar


Gibraltar (fra Djebel al-Tarik, arabisk for 'Tariks klippe') er et britisk oversøisk territorium på sydkysten af den Iberiske Halvø. Traditionelt har områdets økonomi været baseret på tilskud fra Storbritanniens Forsvarsministerium, men i dag er den i højere grad baseret på bl.a. shipping og turisme.

Historie

Neandertalerne 
I hulen Gorhams Cave i Gibraltar er der fundet beviser på neandertalernes tilstedeværelse 28.000-24.000 år før vor tidsregning. Ingen andre steder er der gjort fund af neandertaler-beboelser fra senere perioder, og stedet er derfor det sidste kendte tilholdssted for neandertalerne.

Fra fønikerne til englænderne 
Omkring år 950 f.Kr. etablerede fønikerne et samfund på halvøen. Karthago, Romerriget og vandalerne indlemmede i de efterfølgende århundreder området, og i perioden 414-711 var Gibraltar en del af det Vestgotiske kongedømme Hispania. Herefter var området en del af maurernes rige. Spaniens erobring i 1462 blev slutningen på maurernes 700 års styre.

Spanien overdrog i 1713 Gibraltar til Storbritannien som aftalt ved Freden i Utrecht. Formelt blev Gibraltar en britisk kronkoloni i 1830.

Ved folkeafstemninger i 1967 og 2002 fik indbyggerne mulighed for at stemme om Gibraltars tilhørsforhold. Trods massivt spansk pres, stemte et stort flertal af Gibraltars borgere for at forblive under den engelske krone. I 1967 stemte 12.138 (99,6 %) for fortsat tilknytning til Storbritannien. Kun 44 stemte imod. I 2002 var det 99 %, idet 187 borgere stemte for og 17.900 stemte imod at dele suveræniteten over Gibraltar med Spanien.

Geografi 
Gibraltar ligger ved Gibraltarstrædet, som forbinder Atlanterhavet og Middelhavet. De geografiske koordinater er 36,8 grader nord og 5,2 grader vest.

Arealet er 6,5 km², og området grænser op til Spanien på en 1,2 kilometer lang strækning. Kystlinjen er 12 kilometer lang. Højeste punkt er Gibraltarklippen på 426 meter.

Befolkning 
I 2014 har Gibraltar cirka 29.000 indbyggere. Befolkningen er sammensat af flere etniske grupper, især spaniere, italienere, briter, maltesere og portugisere. Flertallet af befolkningen tilhører den romerskkatolske kirke. Det officielle sprog er engelsk.

Styre 
Den britiske krone repræsenteres i Gibraltar af en guvernør udpeget af monarken. Siden 2009 har viceadmiral Sir Adrian Johns været guvernør.

Den praktiske lovgivning fastlægges af et parlament på 17 folkevalgte medlemmer.

Attraktioner 
En af de største attraktioner på halvøen er de vildtlevende berberaber. Aberne holder til på Gibraltarklippen. Turen op til klippen kan gøres med minibus, eller man kan tage svævebanen Cable Car Gibraltar, der går fra Den Botaniske Have.

Der er der store chancer for at se delfiner tæt på fra flere både, der sejler tæt på Marokko.

Se også 

 Gibraltar Lufthavn

Kilder 

 
Halvøer i Europa
Omstridte områder
Britiske oversøiske territorier
Britiske imperium
Gigant

Giganterne var, i den græske mytologi, forhistoriske væsner avlet af Gaia efter at hendes tidligere kuld titanerne var blevet besejret af Kroniderne. Ifølge en anden variation sprang de frem af den sårede Uranos' blod efter at Kronos havde kastreret ham.

Giganterne ansåes i den græske antik for at være forhistoriske, dødelige kæmper der havde skabt forskellige geografiske fænomener, især bjerge i deres vilde angreb på olympens guder (gigantomachien). De havde menneske overkrop og en slangehale i stedet for ben.

Ligesom deres forgængere titanerne er giganterne at ligne ved den nordiske mytologis Jætter. Muligvis et gudedynasti der af en nyere religion er blevet degraderet til en mere tvivlsom plads i panteonet.

Se også 
 Enkelados
 Mimas (måne)
 Titanomachien

Væsener i græsk mytologi
Giraf

. 

Giraffen (latin: Giraffa camelopardalis) er verdens højeste landlevende dyr. En voksen han måler fra 4,7 til 5,3 m og vejer mellem 800 og 1.930 kg. Giraffer er drøvtyggere og lever på den nordafrikanske savanne. Giraffer danner løse grupper på op til 50 giraffer. Pga. deres lange hals kan giraffen bide løvet af de høje akacietræer, og den 45 cm lange tunge når bladene, uden at giraffen bliver stukket af torne. Giraffens forben er længere end bagbenene. Det giver giraffen en udtalt pasgang. Dyret har mørke felter på en lys brun pels. Romerne troede, at giraffen var en blanding af leoparden og kamelen og kaldte den derfor camelopardalis. Denne betegnelse er senere indgået i dyrets videnskabelige navn. Navnet 'giraf' stammer fra arabisk.

I parringstiden forekommer der ofte kampe mellem hannerne. De slås ved at svinge deres lange halse mod hinanden og stange med hornene. Hunnerne går drægtige i 14 – 15 måneder. Når ungen fødes, er den ca. 2 m lang. Girafungen starter livet med et barsk fald, da hunnen føder stående. Efter nogle timer kan girafføllet stå. Den følger  moderen i ca. 18 måneder. Ungerne bliver kønsmodne, når de er omkring fire år. I naturen bliver giraffer omkring 25 år gamle. Kun 25% – 50% af ungdyrene overlever.

Giraffen er det pattedyr, som har det højeste blodtryk af alle.
Tidligere troede man, at giraffen også havde et væsentligt større hjerte (vægtprocent i forhold til kroppen) end andre pattedyr på grund af dens lange hals og store krop. Ny forskning har vist, at dette ikke er tilfældet.

Der findes ni underarter:
 G.c. reticulata (Netgiraffer), der findes i det nordøstlige Kenya, Etiopien og Somalia.
 G.c. angolensis, der findes i Angola og Zambia. 
 G.c. antiquorum, findes i det vestlige og sydvestlige Sudan.
 G.c. tippelskirchi, findes i det centrale og sydlige Kenya og i Tanzania. 
 G.c. camelopardalis, der findes i det østlige Sudan og det nordøstlige Congo.
 G.c. rothschildi, findes i Uganda og det nordlige og centrale Kenya.
 G.c. giraffa, findes i Sydafrika, Namibia, Botswana, Zimbabwe og Mozambique.
 G.c. thornicrofti, findes i det østlige Zambia.
 G.c. peralta, findes i Tchad.

Talemåde
Talemåden folk kommer for at se giraffen kommer fra 1943 da der sattes besøgsrekord i København Zoo med 28.000 gæster, de kom for at se noget som aldrig var set før: to nyfødte girafkalve i samme zoologiske have. Udtrykket "Vi vil se giraffen" bliver stadig brugt om noget seværdigt f.eks. når en kendt person er hovedattraktionen i et arrangement.

Giraf i Firenze
I 1400-tallets Firenze fik bykongen Lorenzo de' Medici foræret noget så eksotisk som en giraf af den egyptiske sultan  (eller Qayit-Bey), der håbede at gøre forretning med de rige, italienske købmænd. Giraffen overlevede dog ikke længe, og der skulle gå flere hundrede år, før der igen kom giraffer til Europa.

Referencer

Eksterne henvisninger 

 Om Giraffen 

 
Afrikas fauna
Det glagolitiske alfabet

Det ældste slaviske alfabet er det glagolitiske alfabet, der havde sin storhedstid fra omkring år 800 til år 1200 e.kr. Det blev brugt sideløbende med det kyrilliske alfabet blandt de slaviske befolkninger. Efter år 1200 overlevede det glagolitiske alfabet dels blandt den nu uddøde kættersekt bogomilerne og blandt nogle katolikker i Dalmatien og Kroatien frem til 1700-tallet, enkelte steder så længe som til 1840-erne.

Det glagolitiske og det kyrilliske alfabet er begge udviklet til at skrive oldkirkeslavisk, og alfabetet består i begge udformninger af 44 tegn.

Ejendommeligt nok tilskrives Sankt Kyrillos opfindelsen af det glagolitiske alfabet, mens en af hans elever lavede det kyrilliske alfabet og derefter opkaldte det efter sin læremester. I modsætning til det glagolitiske alfabet er det kyrilliske alfabet baseret entydigt på det græske, dog med særlige skrifttegn for lyde, som ikke fandtes i datidens græsk.

Navnet kommer af ordet glagol, der betyder "ord".

Kilder/henvisninger 
 Fucic, Branko: Glagoljski natpisi. (In: Djela Jugoslavenske Akademije Znanosti i Umjetnosti, knjiga 57.) Zagreb, 1982. 420 p.
 Fullerton, Sharon Golke: Paleographic Methods Used in Dating Cyrillic and Glagolitic Slavic Manuscripts. (In: Slavic Papers No. 1.) Ohio, 1975. 93 p.
 Gosev, Ivan: Rilszki glagolicseszki lisztove. Szofia, 1956. 130 p.
 V. Jagic Glagolitica. Würdigung neuentdeckter Fragmente, Wien, 1890.
 H. Miklas (Hrsg.) Glagolitica: zum Ursprung der slavischen Schriftkultur, Wien, 2000.
 Steller, Lea-Katharina: A glagolita írás  In: B.Virághalmy, Lea: Paleográfiai kalandozások. Szentendre, 1995. 
 Vais, Joseph: Abecedarivm Palaeoslovenicvm in usum glagolitarum. Veglae, [Krk], 1917. XXXVI, 74 p.
 Vajs, Josef: Rukovet hlaholske paleografie. Uvedení do knizního písma hlaholskeho. V Praze, 1932. 178 p, LIV. tab.

Middelalderens kultur
Alfabeter
Globus

En globus er et kort over verden anbragt på en kugle. En globus der viser Jordens geografi, er således en skalamodel af vores planet. Der laves også globusser over Månen og andre kloder samt "stjerneglobusser", der viser stjerners og andre fjerne himmellegemers positioner på himmelkuglen.

Da en globus (af Jorden eller en anden klode) har samme facon som det, den er en model af, har den ikke de samme fejl og skavanker, som et fladt landkort har: På en globus kan man danne sig et indtryk af størrelsesforholdet mellem f.eks. Grønland og Indien, mens et fladt landkort i Mercatorprojektion antyder, at Grønlands areal skulle være flere gange større end Indiens.

Nogle globusser har forhøjninger i overfladen, der kan illustrere de topografiske forskelle. Disse forskelle skal dog tages med et gran salt, da forhøjningerne er uforholdsmæssigt store i forhold til resten af globussen og derved giver er forkert billede af bjergenes højder.

Glober i 3-D eller reliefteknik er udformet under hensyn til at brugeren herved let erkender Jordens og evt. havbundens topografi. Ofte vil kort og glober i 3-D skabe fornyet interesse hos beskueren, dels fordi materialer udarbejdet i 3-D ikke ses ofte, dels fordi man fristes til at benytte disse materialer taktilsk, altså inddrager følesansen i læringen. 
Kritikere af relief-kort og glober fremhæver, at højder/dybder er overdrevet. Dette er da også korrekt, men overhøjning, som teknikken også kaldes, er en nødvendig forudsætning for at man overhovedet kan fremstille kort i relief. Serøse kort- og globusproducenter angiver da også graden af overhøjning på deres materialer.

Tilhængere af geografiske materialer i 3-D fremhæver den positive motivation samt den tydelige og intuitive forståelse af topografien, som refief-teknikken fremmer.

Se også 

 Google Earth

Kartografi
Gnuer

Gnuer (slægten Connochaetes) er hovdyr beslægtet med antiloper og andre skedehornede pattedyr. De har en tyk kort hals og et smalt hoved. Begge køn har horn, der er svunget indad – hunnens er mindre end hannens. Gnuer lever i flokke (typisk har en flok på 150 dyr kun én han) på flade, åbne afrikanske sletter (savanner) og kan tilbagelægge op til 50 km om dagen. En gnu kan blive 18-20 år og vejer som voksen 140-290 kg. Gnuen lever  på savannen i det syd- og østlige  Afrika.

Arter 
Der findes to arter i slægten Connochaetes:
 Connochaetes gnou (Hvidhalet gnu)
 Connochaetes taurinus (Oksegnu)

Galleri

Eksterne henvisninger 

Skedehornede
Golden Gate

Golden Gate er navnet på udmundingen af San Francisco-bugten i Stillehavet. Golden Gate-broen forbinder siden 1937 San Francisco med Marin County.

San Francisco
Stræder (farvand)
Golgiapparat

Golgiapparatet er et membransystem af affladede sække og kanaler, som findes i de fleste eukaryote celler. Organellet blev opdaget i 1898 af italieneren Camillo Golgi. Golgiapparatet var, grundet dets størrelse, et af de første organeller der blev opdaget og studeret.

Golgiapparatets primære funktion i en celle er at færdiggøre polypeptider til eksport- el. membranproteiner. De fleste polypeptidkæder, som sendes fra det ru endoplasmatiske reticulum i transportvesikler, havner i golgiapparatet, hvor de bliver færdiggjort. 

Golgi opstår som følge af deling af præeksisterende golgi og indeholder forskellige enzymer, der modificerer eksport- og membranproteiner forskelligt afhængigt af deres endelige destination i cellen. Mange af ændringerne er glycosyleringer (tilsætning af rester sukker), der omdanner proteinerne i specifikke glycoproteiner. Efterfølgende danner golgiapparatet transportvesikler med de modificerede polypeptider, der eksporteres til cellens plasmamembran hvor de udskilles. Alternativt kan stofferne blive en del af plasmamembranen eller andre organeller som lysosomer.

Noter 

Cellebiologi
Gongong

Gongong eller gong er en metalskive, som man slår på med en kølle med filt- eller garnhovede. Selve gongongen fås i størrelser op til 2 meter i diameter, men er oftest mellem 30 og 100 cm.
 
"Gongong" bruges oftest om et signalinstrument, mens "gong" bruges om musikinstrumenter af flere forskellige udformninger. Inden for musik skelnes mellem stemte og ustemte gonger. En ustemt gong kaldes en tamtam (ikke at forveksle med ordene tam eller tom-tom, der er betegnelser for en tromme).

Gongen stammer fra Sydøstasien, hvor den gennem tusinder af år har spillet en vigtig rolle ved udøvelse af religion og ved andre rituelle handlinger. Første skriftlige omtale af en gong skete i Kina i år 500 før vor tidsregning.

En gong eller tamtam frembringer en meget fyldig lyd, der afhængig af størrelse og anslag kan være særdeles kraftig. Instrumentet har siden slutningen af 1700-tallet været brugt i vestlig symfonisk musik (for eksempel i Mars-delen af suiten "Planeterne" af Gustav Holst) og bruges også af og til i rock og anden rytmisk musik (for eksempel i slutningen af Queens "Bohemian Rhapsody" og i temaet til James Bond-filmene).

Gongen kan også spilles med en cello- eller kontrabasbue, hvormed der skabes en unik og særskildt lyd.

Trivia 
I reklameserien Happy Dolphin er der en kok med navnet Gong-Gong.

Fodnoter 

Percussion
Gorgonzola

Gorgonzola er en ost, der er opkaldt efter den italienske by Gorgonzola nær ved Milano.

Blåskimmeloste af Gorgonzola-type har været fremstillet i mere end tusind år. På egnen blev osten kaldt Stracchino di Gorgonzola. Det hed den, fordi osten blev fremstillet, efter at køerne var drevet ned fra sæterne til Po-dalen. Køernes træthed efter turen (stracco betyder "træt") gav mælken den særlige konsistens, som gjorde den egnet til fremstilling af Gorgonzola. Den afgørende modning af osten foregik ved lagring i gruber i Valassina-dalen.

Ordet gorgonzola har været kendt på dansk siden 1880'erne og udbredt siden 1920'erne og er i dag en beskyttet oprindelsesbetegnelse i EU, således at osten kun må sælges som gorgonzola, hvis den er fremstillet efter bestemte metoder med råvarer fra et bestemt område i Italien. Det har medført en række "alternative" navne, f.eks. sælges i Danmark en gorgonzolalignende ost, mycella.

Fodnoter 

Oste
Mad fra Italien
Grammatik

Grammatik er inden for sprogvidenskaben det system af regler og strukturer, der bestemmer sammensætningen af sætninger, fraser og ord i et naturligt sprog. Grammatik betegner også studiet af sådanne regelsystemer, herunder især fonologi, morfologi og syntaks, men også bl.a. fonetik, semantik og pragmatik.

Ethvert naturligt sprog (som fx dansk eller engelsk) har sin egen særlige grammatik, og på grundlag af bl.a. den amerikanske matematiker og sprogforsker Noam Chomskys arbejde i 1950'erne er det nu også muligt at opstille grammatikker for kunstige sprog som programmeringssprog. Den hurtige udvikling inden for IT-teknologien har desuden muliggjort oversættelse mellem sprog med vidt forskellig grammatik. Denne teknologi fungerer dog ikke helt gnidningsløst. Institutioner som EU anvender allerede maskinoversættelse af dokumenter på medlemsstaternes sprog. Teknikken er udarbejdet i eurotra-projektet, som også har dansk deltagelse.

Studiet af grammatik deles normalt op i disciplinerne fonetik, fonologi, intonation, morfologi, syntaks og semantik.

Morfologien beskæftiger sig med opdeling af ord i i ordklasser, og hvorledes ord udtrykker ulige grammatiske forhold. Syntaksen beskæftiger sig med sætningsdannelse.

Historie 
I tidligere tider var grammatik tillige en betegnelse for arbejdet med lærde historiske skrifter – især de klassiske græske. Denne anvendelse af begrebet kendes bl.a. fra navnet Saxo Grammaticus (Saxo Grammatikeren) – en middelalderlig dansk grammatiker og historiker.

Da pave Gregor den Store fik at vide, at en vis biskop underviste i grammatik og læste romerske digtere, bebrejdede han ham: "Det har nået os, som vi ikke kan nævne uden at rødme, at du underviser visse venner i grammatik; hvorved vi er så krænket og fyldt med foragt, at vor tidligere opfattelse af dig er vendt til sorg. Den samme mund synger ikke lovprisninger af Jupiter og lovprisninger af Kristus." Tertullian og Hieronymus gav udtryk for den samme opfattelse, for grammatik var nærmest synonymt med hedensk litteratur.

Noter

Se også 

 sprogforskning (sprogvidenskab, lingvistik)
 syntaks
 skriftsprog
 ord
 ordklasse
 sætning
 Latinsk grammatik
 filologi

Yderligere læsning 
Diderichsen, Paul: Elementær dansk grammatik, Nordisk Forlag, København 1946.

Eksterne henvisninger 
 Almen grammatik for sprogstuderende 
 Feb. 6, Sciencedaily: Study: Grammar ability hardwired in humans 

 
Sprogforskning
Implementation af programmeringssprog
Gran

Gran kan henvise til flere artikler:

 Gran-ordenen – orden af nåletræer
 Gran-familien – familie i granordenen
 Populær samle-betegnelse for visse af slægterne i Gran-familien, nemlig Douglasgran, Gran-slægten, Hemlock og Ædelgran.
 Gran-slægten – en slægt i granfamilien
 Gran (vægtenhed) – dansk vægtenhed der svarer til 0,0651 gram
 Gran kommune – en kommune i Oppland fylke i Norge
Grand Canyon

Grand Canyon er en kløft, som er opstået ved erosion, idet Coloradofloden har gravet sig ned i bjerggrunden gennem 5 - 6 millioner år og dannet den. Den er 446 km lang, op til 29 km bred og ca. 1,86 km. dyb med meget stejle skrænter, hvilket gør den til en af verdens største kløfter. Den er beliggende i Coconino County i det nordlige Arizona, USA. Dele af Grand Canyon ligger i Grand Canyon National Park, en af de første nationalparker i USA. Den løber endvidere gennem Kaibab National Forest, Hualapai indianernes reservat, Havasupai indianernes reservat og Navajo Nation. Grand Canyons nationalpark har siden 1979 været med i Unescos liste over verdensarv. Kløften består af mange gamle bjergarter, hvoraf den yngste (og øverste) består af kalksten Under kalkstenslaget findes fleer ældre bjergarter. I klipperne findes mange forskellige fossiler. Dens nuværende form er et resultat af et tektonisk løft af hele plateauet, som startede for ca. 65 millioner år siden og var medvirkende til, at flodens strømning blev øget, således at det blev muligt for vandmasserne at skære sig gennem klippeformationerne. Flodens bearbejdning af landskabet betyder, at ca. to milliarder års geologiske historie er blevet afsløret, mens floden har banet sig vej gennem klippelagene.

Menneskets historie i Grand Canyon 

arkæologiske fund har påvist, at området har været beboet i flere tusinde år af oprindelige amerikanere, som bosatte sig i kløfterne og deres mange huler. Grand Canyon blev af disse opfattet som et helligt sted. Puebloindianerne var et af disse folkeslag. Hualapai - og Havasupai - stammerne bosatte sig nær ved kløften siden begyndelsen af 1400 -tallet. , men forskerne har også påvist flere andre stammer i området.

Francisco Vásquez de Coronado, som var en spansk conquistador, var den første europæiske udforsker af den sydvestlige del af Nordamerika, og den første, som var på jagt efter Cibolas syv gyldne byer. Coronado sendte en mindre gruppe mod vest under ledelse af Garcia López de Cárdenas. Det var de første europæere, som rapporterede om Grand Canyon.

Spaniere var formentlig de eneste europæere i området, indtil James Ohio Pattie sammen med en ekspedition af amerikanske bjergbestigere nåede frem til kløften i 1826.

In 1869 ledte John Wesley Powell den første ekspedition med fire både og et mandskab bestående af ni mænd ned ad floden hele vejen gennem kløften, Den 24. maj startede ekspeditionen ved Green River i Wyoming, og fra Green Rivers forbindelse med Colorado River ved Moab, Utah sejlede han videre gennem kløften og fuldførte rejsen den 13. august 1869. Powell tog detaljerede notater fra sejladsen, og i sin beretning fra 1871 benyttede han som den første termen "Grand Canyon"; tidligere blev den kaldt "Big Canyon".

Theodore Roosevelt indledte bestræbelserne på en fredning af området, og i dag er Grand Canyon en af USA's store turistattraktioner.

Noter

Eksterne henvisninger 
 Interactive hiking guide
 360 grader Interaktive Panoramafotos fra Grand Canyon

Arizona
Dale i USA
Kløfter
Grand Prix-væddeløb (biler)

Grand prix er et billøb, hvor det første grand prix billøb blev afviklet i 1906 på en 100 km lang bane ved Le Mans i Frankrig.

Bilsport
Gravad laks

Gravad laks (dansk), gravlaks (norsk), gravlax eller gravad lax (svensk) , graavilohi (finsk) og graflax (islandsk) er en nordisk ret af laks, som er  marineret i husholdningssalt, sukker og dild.

Se også 
 Laks

Fiskeretter
Mad fra Sverige
Mad fra Danmark
Mad fra Norge
Laks
Gravitationslinseeffekt

Gravitationslinseeffekten er et fænomen, der opstår som følge af stærke gravitationsfelter (rettere rumtidskrumning) afbøjer elektromagnetiske bølger (f.eks. lys og radiobølger). Dette er en følge af Einsteins relativitetsteori. 

Lyset fra et fjernt, lysstærkt objekt, for eksempel en en fjern galakse eller kvasar, der ligger tæt ved synslinjen til en nærmere galakse, kan blive afbøjet på en sådan måde, at galaksen eller kvasaren ses mere end én gang. Den nærmere galakse benævnes gravitationslinsen eller tyngdelinsen. Hvis den fjerne galakse ses som en ring omkring gravitationslinsen, kaldes det en Einstein-ring (se billedet). 

Der kendes nu et hundredetals Einstein-ringe; den første komplette Einstein-ring, der blev fundet var B1938+666.  James Webb rumeleskopet har også fundet en komplet Einstein-ring.

Galaksen MACS 1149-JD med en alder på 13,5 milliarder år er blevet fundet ved hjælp af gravitationslinseeffekten. Det er muligvis den tidligste galakse, vi endnu kender til. 

Også en supernova er blevet spottet som multiple billeder i et gravitationsfelt fra en galakse.

Se også 
 Gravitation

Eksterne henvisninger 

 Danske studerende finder seksdobbelt kvasar. Videnskab.dk
 Most Distant Gravitational Lensing Galaxy Reveals A Perfect Einstein Ring. IFLScience 2023
 Gravitationslinser. Astro.evia.dk
 Spekulationen über Gravitationslinsen 
 A Horseshoe Einstein Ring from Hubble. Astronomy Picture of the Day
 Hubble image captures hundreds of galaxies 6 billion light-years away. CBC 2017
 Gravitational Lenses Let Astronomers See Brightest Galaxies Like Never Before. IFLScience 2017

Linseeffekt
Astronomi
Great Barrier Reef

Great Barrier Reef er verdens største koralrev, der ligger i koralhavet ud for Queenslands kyst og strækker sig 2.000 kilometer parallelt med Australiens nordøstkyst og kan ses fra rummet. 

Koralrevet er på størrelse med Italien og består af 3000 enkelte rev.

Revet har længe været kendt og benyttet af lokale beboere på de omkringliggende øer. Af de første europæiske opdagelsesrejsende kunne nævnes Louis-Antoine de Bougainville, der i 1768 fandt revet, men ikke gjorde krav på området for Frankrig. Desuden James Cook, som på en rejse to år efter langs revet fra maj til august stødte på grund med skibet HMS Endeavour den 11. juni.

I 1981 kom koralrevet på UNESCOs Verdensarvsliste og er i dag en af Australiens største turistattraktioner, der indbringer $6 mia.

Blegning 
I marts 2016 udkom en rapport, der berettede om udbredt blegning, blandt andet som følge af forhøjede havtemperaturer. Halvdelen af korallerne er døde eller døende, og 93 procent er bleget i forskellig grad.  Et tidligere forsøg på at få revet på listen over verdensarv i fare blev ikke gennemført, men i stedet udstedtes en advarsel. I foråret 2016 blev den australske regering enig om 'The Reef Plan 2050', som navnet antyder, er en langsigtet plan, der skal sikre revet overfor klimaforandringer.

I 2017 er der igen sket udbredt blegning af koralrevet på grund af høje vandtemperaturer. Mens blegningen i 2016 var mest udbredt i den nordlige del af Great Barrier Reef, er det i 2017 den centrale del som er hårdest ramt. Ifølge forskere ved den australske Marine Park Authority er det usikkert om Great Barrier Reef kan komme sig efter skaden. I april 2017 udkom en rapport fra James Cook University der berettede, at mere end to tredjedele af revet er bleget. I 2020 havde afblegningen bevæget sig længere sydpå. 

The Great Reef Census er dannet for at indsamle rekognoseringsdata fra hele revet ved hjælp af borgervidenskab.  Sådanne kritiske data kan forbedre mulighederne for at finde vigtige kilder til bevaring af revet.

I 2022 rapporterede Australian Institute of Marine Science den største genopliving over to tredjedele af revet i over 36 år, så den nordlige og centrale del så en gennemsnitlig genkomst af koraller på 36%, fra et historisk lavt niveau på 27%. Dog ses ikke samme biodiversitet som tidligere, da man mest ser hurtigtvoksende monokulturer af koraller fra slægten Acropora, som f.eks. påvirker bestanden af papegøjefisk negativt.

Referencer

Eksterne henvisninger 

Rev
Australiens natur
Verdensarvsområder i Asien-Australasien
Great Dividing Range

Great Dividing Range er en bjergkæde med beliggenhed i østlige Australien. Bjergkæden har en længde på 3.600 km, og den højeste top er Mount Kosciuszko med en højde på 2.230 meter.

Kildehenvisning 

 Encyclopaedia Tiscali: Great Dividing Range 

Bjergkæder i Oceanien
Great Salt Lake

Great Salt Lake er en saltsø i Utah, USA. Søen er den fjerdestørste sø i verden uden fraløb. Den dækker et område på ca. 4.402 km². Vandet er så salt, at man kan flyde på vandet.
Byen Salt Lake City ligger i umiddelbar nærhed af søen.

Kilder/henvisninger 

 "U.S. Geological Survey" side

Søer i Nordamerika
Utah
Salt Lake City
Endorheiske bassiner
Greb (redskab)

En greb er et redskab til bearbejdning og spredning af løse materialer som f.eks. møg, halm og sten. Greben er egentlig en viderudvikling af forken, som kendes fra bronzealderfund, hvor den blot er en tveget, tilspidset gren.

Greben er udspaltet i en række typer, der er specielt beregnet på bestemte arbejdsopgaver:
 Møggreb (meget let, næsten forkagtig)
 Gravegreb (den kendte havemodel med vandrette "skuldre")
 Entreprenørgreb (kraftig model med forstærkede tænder og skaft)
 Sten-/kartoffelgreb (mange, tynde tænder med dup)

Se også 
 Gaffel
 Høtyv
 Ålejern

Haveredskaber
Jordbrugsredskaber
Greifswald

Greifswald er en universitetsby i det nordøstlige Tyskland, beliggende som kreisfri by i delstaten Mecklenburg-Vorpommern. Universitetet er grundlagt i 1456 og er således det næstældste i Nordeuropa. Greifswald er den største by i Forpommern.

I universitetets Institut für Fennistik und Skandinavistik undervises der i skandinaviske sprog, heriblandt dansk.

Tilbage i historien var Greifswald længe svensk styret.

Siden 2011 har byen været den officielle administrationsby for den nydannede Landkreis Vorpommern-Greifswald. Fra og med 2002 er der hvert andet år blevet afholdt Greifswald International Students Festival i byen.

Kilder

Se også 
 Union of the Baltic Cities
 Den europæiske rute for teglstensgotik

Eksterne henvisninger 
 Greifswald Kommune
 Ernst Moritz Arndt Universitet i Greifswald

Byer i Mecklenburg-Vorpommern
Hanse
Kredsfrie byer i Mecklenburg-Vorpommern
Grejsdalen

Grejsdalen ved Vejle er Danmarks største kløft. Det er en kilometerlang sænkning med 50-70 meter høje, skovklædte skrænter nordnordvest for Vejle. 

Det er resterne af en ådal, som Grejs Å nu løber igennem, inden den forener sig med Vejle Å (der også er del af en ådal) inde i Vejle. Området regnes af mange blandt de smukkeste steder i Danmark.

Der findes et klippefremspring i Grejsdalen, hvilket også er helt unikt for området, idet man i Danmark ikke normalt ser klipper stikke op fra undergrunden. Klipperne består af frådsten eller kildekalk. Dette materiale var et populært byggemateriale til nogle af de første stenkirker i Danmark, og er i området omkring Grejsdalen bl.a. brugt til kirkerne i Hornstrup, Hover og Jelling, plus deres egen kirke: Grejsdal Kirke.

Grejsdalen har også sin egen skole ved navn Grejsdal Skole.

Eksterne henvisninger

Geografiske områder i Syd- og Sønderjylland
Kløfter i Danmark
Fredede arealer i Danmark
Vejle Kommunes geografi
Grenada

Grenada er et caribisk land beliggende nord for Trinidad og Tobago. Landet består af øerne Grenada samt småøerne Carriacou og Petite Martinique. Den første opdagelsesrejse til Grenada blev ledet af Columbus i 1498, men på grund af de indfødte carib-indianeres fjendtlighed faldt alle forsøg på kolonisering til jorden. Først i 1650'erne lykkedes det for franskmændene at vinde fodfæste på øen.
Øen overgik i 1762 til Storbritannien, og på det tidspunkt havde den allerede udviklet sig til en traditionel caribisk ø med sukkerplantager og afrikanske slaver som arbejdskraft.

I 1974 fik landet selvstændighed. Fem år efter blev regeringen væltet af en gruppe kommunister ved et ublodigt kup. Efterfølgende opstod der indre spændinger i den kommunistiske fløj, og da kuppets leder blev myrdet i 1983, greb U.S.A. ind sammen med flere andre caribiske lande og fik genindført demokratiet.

Geografi 
På Grenada, som er den sydligste af Windwardøerne, strækker der sig en skovklædt bjergkæde ned gennem øen. Sammen med resten af øen er denne kæde af vulkansk oprindelse. Bjergkæden gennemskæres af flere floder, og øen har mange søer. Et eksempel er Grand Etang, der er beliggende 530 meter over havet.
Mod vest skråner bjergmassivet stejlt nedad. Mod syd sænker bjergkæden sig jævnt nedad, til den munder ud i havet. Her findes der mange strande og naturlige havne.

Økonomi 
65% af Grenadas økonomi er baseret på serviceerhverv. Landbruget tegner sig for godt og vel 20%, og der dyrkes krydderier, bananer og kakao. Grenada er verdens største eksportør af muskatnød og muskatblomme. Den lille industrisektor producerer varer som alkohol, chokolade, sukker og marmelade. Der produceres også møbler og tekstiler, som primært eksporteres til Trinidad og Tobago.
Den politiske krise mellem 1979 og 1983 betød et hårdt slag for turistbranchen, men denne var så småt begyndt at komme på fode igen, da terrorangrebet den 11. september 2001 atter satte en stopper for turismen.

Se også 
 Verdens lande
 Invasionen af Grenada

Kilder og eksterne henvisninger 

Official Website of the Government of Grenada

 
Monarkier i Nordamerika
Konstitutionelle monarkier
Greve Karl Robert von Nesselrode

Greve Karl Robert von Nesselrode (  ,  ; født 14. december1780 i Lissabon, Portugal død 23. marts1862 i Sankt Petersborg, Russiske Kejserrige) var en russisk diplomat og politiker. Han deltog bl.a. i Wienerkongressen i 1814 efter Napoleonskrigene, blev leder af udenrigskollegiet i 1816, udenrigsminister 1822-1856, vicekansler i 1829 og rigskansler fra 1844 til 1862. 
Flere retter er knyttet til hans navn, bl.a. en budding, som efter sigende blev en lollandsk delikatesse.
Han er dekoreret med utallige hædersbevisninger, bl.a. den danske Elefantorden.

Elefantriddere
Politikere fra Rusland

Personer fra Lissabon
Grimm (efternavn)

Grimm er et tysk efternavn.
Kendte personer med dette efternavn omfatter:
 Friedrich Melchior Grimm (1723−1807), tyskfødt fransk skribent og kritiker
 Herman Grimm (1828−1901), tysk forfatter
 Brødrene Grimm
 Jacob Grimm (1785−1863), tysk sprog- og litteraturforsker, samler af eventyr og sagn og den ældste af Brødrene Grimm
 Wilhelm Grimm (1786−1859), tysk sprog- og litteraturforsker og samler af eventyr og sagn og den yngste af Brødrene Grimm

Referencer 

Tyske efternavne
Groote Eylandt

Groote Eylandt er en ø i det nordøstlige Australien. Øen er ca. 2.260 km² stor, med en gennemsnitlig højde over havet på 15 m. Den blev navngivet af Abel Tasman i 1644 og navnet er nederlandsk for "Stor Ø".

Eksterne henvisninger 

Øer i Australien
Grotesk

Ordet grotesk har flere betydninger:

 Grotesk (typografi), en skrifttype, hvor alle streger er lige kraftige og uden seriffer. De nok mest kendte groteske skrifttyper er Helvetica og i computerverdenen Arial.
 Det groteske: det groteske som æstetisk kategori 
 Grotesk (film), en dansk spillefilm
Gruyère

Gruyère er en schweizisk ost, der har fået navn efter området Gruyères, der ligger i kantonen Fribourg.

Eksterne henvisninger 

Oste
Mad fra Schweiz
Det græske alfabet

Det græske sprog bliver skrevet i det græske alfabet. Det græske alfabet blev udviklet i klassisk tid (omkring det 9. århundrede f.Kr.). Det græske alfabets bogstaver bliver anvendt til mange forskellige formål: matematiske symboler, stjernenavne, etologi, Covid-19 varianter, navne på amerikanske studenterforeninger og så videre.

Oversigt 
Det antages, at det græske alfabet blev bragt til Grækenland af fønikiske købmænd. Det er uomtvisteligt, at det græske alfabet blev afledt af et fønikisk alfabet, men den nøjagtige kilde til det græske alfabet er usikker.

I antikken skrev grækerne kun med store bogstaver. De små bogstaver opstod af papyrusskriftens mere bløde udgave af de store bogstaver. De små ("minuskler") blev først almindelige i middelalderen . Det er årsagen til at bogstavet San ikke har et lille bogstav.

Grækernes talsystem var beslægtet med romertallet og bogstaverne, der hver havde en talværdi overtaget direkte fra det semitiske alfabet. Visse bogstaver, der ikke længere blev anvendt i klassisk græsk, fortsatte som taltegn som digamma, koppa og sampi.

Hovedtabel 
De græske bogstaver og deres afledninger er som følger (udtalen er transkiberet i henhold til SAMPA):

Klassiske bogstaver

Gamle bogstaver

Se også 

 Fønikiske alfabet

Eksterne henvisninger 

 Unicode – Græske alfabet 
 Greek Unicode Issues  

Grækenland i antikken
Grønsund

Grønsund er et farvand, der adskiller Falster fra Bogø og Møn. Grønsunds bredde er mellem godt 1 og 4 km og største dybde er 34 m.

Den sydlige Farøbro krydser Grønsund fra Falster til Bogø. Grønsund kan krydses med færgen fra Stubbekøbing til Bogø i sommerhalvåret. 

Grønsunds dybe sejlrende har medvirket til en stor trafik af større skibe, som herved sparer en tur rundt om Falster.

Historisk set har Grønsund haft stor betydning som samlingssted for ledingsflåden i vikingetiden og senere rigets flåde under Valdemar-kongerne. 

I 2000 blev der på Grønsund afholdt dansk og nordisk mesterskab for X-99'ere.

Sunde i Danmark
Østersøen
Farvande_i_Danmark
Grådyb

Grådyb er et farvand mellem Fanø og Skallingen, som fører ind til Esbjerg.

Indsejlingen til Esbjerg Havn har altid været farlig.

På Grådyb, lå der tidligere Station Grådyb, et fyrskib, der sammen med fyrskibene på Station Horns Rev og Station Vyl samt Blåvand Fyr skulle sikre indsejlingen til Esbjerg Havn.

Sunde i Danmark
Esbjerg
Vadehavet
Guirlande

Guirlande er en betegnelse for en kæde af udsmykninger af forskellig art. Oprindelig var det et bånd med hængende udsmykninger af blomster, blade eller frugter.

Til jul hænges forskellige guirlander på juletræet. Her findes både musetrapper og jakobsstiger. Musetrapperne fremkommer ved at to papirstrimler flettes og foldes omkring hinanden. Jakobsstigen fremkommer ved at små løkker af strimlet papir sættes sammen til en "lænke". Flagguirlander er en særlige type guirlande, hvor man fastgør flag på en snor. Små flagguirlander er ligeledes en del af traditionel dansk julepynt.

Eksterne henvisninger 
 Musetrapper, guirlander og popcornsranker historie-online.dk

Jul
Traditioner
Pyntning
Gujarati (sprog)

Gujarati er et indoarisk sprog der hovedsageligt tales i Indien, men også i Østafrika og Pakistan. Gujarati er officielt sprog i den Indiske delstat Gujarat. Det tales af omkring 46 millioner mennesker, heraf 45,5 millioner i Indien, 150.000 i Uganda, 250.000 i Tanzania, 50.000 i Kenya og omkring 100.000 i Pakistan. Der er også et betragteligt antal gujarati-talende blandt indvandrere i Nordamerika og Storbritannien.

Gujarati har mange ord fra persisk. Det skrives med sit eget skriftsystem som minder meget om devanagari (skriften som bruges til sanskrit og hindi), men uden devanagaris gennemgående linje ved toppen af bogstaverne. Skriften kan, hvis man har de fornødne skriftsnit, ses på Wikipedia:

Indoariske sprog
Sprog i Indien
Gummi-Tarzan

Gummi-Tarzan () er en børnebog fra 1975 af Ole Lund Kirkegaard, der handler om Ivan, som får buksevand i skolen og skældud derhjemme. En dag får han mulighed for at få opfyldt alle sine ønsker en hel dag, hvilket giver ham "den mærkeligste dag i hans liv".

Filmatisering 
Bogen blev i 1981 filmatiseret af Søren Kragh-Jacobsen. Filmen Gummi Tarzan modtog tre Bodilpriser for bedste film, bedste mandlige hovedrolle (Otto Brandenburg) og bedste mandlige birolle (Peter Schrøder). I 1982 vandt filmen UNICEF's nyindstiftede børnefilmpris.

Den 16. maj 2012 var der premiere i danske biografer på Gummi T, en 3D-animeret film baseret på bogen.

Musical 
Den 1. november 2002 havde Gummi-Tarzan premiere som musical i Cirkusbygningen i København. Musicalen blev også opført i 2022 af Mastodonterne under navnet Gummi-T på Royal Stage i FrederiksborgCentret, Hillerød, og i Cirkusrevyens telt på Bakken.

Kontrovers 
Navnet Tarzan stammer fra bøgerne af Edgar Rice Burroughs om junglehelten Tarzan, abernes konge. Ud over den normale ophavsretsbeskyttelse af bøgerne er navnet også beskyttet som et registreret varemærke. Rettighederne blev licenseret til Disney i forbindelse med selskabets tegnefilm Tarzan om figuren fra 1999.

Efter opsætningen af musicalen sagsøgte Disney i 2003 Kirkegaards arvinger, der har rettighederne til bøgerne, for krænkelse af Disneys rettigheder til navnet. Sagen blev forligt, således at Gummi-Tarzan i fremtidige værker skal kaldes Gummi-T.  Selve bogen og Kragh-Jacobsens film kan dog stadig markedsføres under det oprindelige navn.

Referencer 

Børnebøger
Litteratur i 1975
Gyromitrin

Gyromitrin er en giftig kemisk forbindelse som forekommer i spiselig stenmorkel (Gyromitra esculenta). Gyromitrin nedbrydes, hvis svampene tilberedes ordentligt, men der er svært helt at fjerne forgiftningsrisikoen. I fordøjelsessystemet nedbrydes gyromitrin bl.a. til monomethylhydrazin, der er både giftigt og kræftfremkaldende.

Kemiske forbindelser
Gæsling

Gæsling kan henvise til flere artikler:

 Gås — hvor ungerne hedder gæslinger
 Pile-slægten – hvor de uudsprungne rakler kaldes gæslinger
Göttingen

Göttingen (plattysk: Chöttingen) er en by og kommune i det centrale Tyskland med 120.000 indbyggere, beliggende under Landkreis Göttingen i delstaten Niedersachsen. Den ligger 250 km syd for Hamborg .

Byen er bl.a. kendt for sit universitet, Georg-August-Universität Göttingen, som blev grundlagt i 1734.

Henvisninger 

 
Hanse
Byer i Niedersachsen
Byer i Kreis Göttingen
Kommuner i Niedersachsen
Habibullah Khan

Habibullah Khan (3. juni 1872 – 20. februar 1919) var emir af Afghanistan fra sin far, Abdur Rahman Khans død i 1901 til han selv blev myrdet under en jagt i 1919.

Biografi 
Habibullah var en forholdsvis reformvenlig regent og forsøgte at modernisere landet og bringe vestlig teknologi til Afghanistan. I 1904 oprettede han Habibya College, der omfattede landets første offentlige bibliotek. Blandt de andre nyskabelser der blev indført i Habibullahs regeringstid var det første statslige hospital (1913), et militærakademi (1904-06), vandtilførsel til Kabul, en telefonlinje mellem Kabul og Jalalabad (1908) samt en ugentlig avis.

Efter et besøg i Indien i 1907, blev Habibullah blot bekræftet i sin tro på vestlig teknologi, men de reformer han indførte rakte sjældent længere end til Kabuls bygrænse.

Han valgte at holde landet neutralt under 1. verdenskrig på trods af krav fra sultanen af Tyrkiet om deltagelse i hellig krig.

Eksterne kilder/henvisninger 

 Afghanistan – A Country Study, Illinois Institute of Technology 
 The Life and Times of Amir Habibullah Khan 

Emirer af Afghanistan
Politikere fra Afghanistan
Myrdede regenter
Hagenskov

Hagenskov var oprindeligt en dansk middelalderborg og er nævnt som krongods i 1251. Senere har godset flere gange været ejet af kronen eller staten. Især tilbragte kronprins Frederik (VII) en del af sin ungdom her, mens han var guvernør over Fyn. Godset ligger i Sønderby Sogn, Båg Herred, Assens Kommune.

Hagenskov var et kongeligt len. I 1662 blev Hagenskov Len omdannet til Assens Amt.

I 1259 var der strid mellem konge og kirke, og kong Christoffer 1. tog den opsætsige ærkebiskop Jakob Erlandsen til fange og førte ham til Hagenskov iført narrehue og siddende baglæns på hesten. Jakob Erlandsen blev anbragt i fangehullet på Hagenskov, som er det eneste bevarede af den oprindelige middelalderborg, men han sad her kun i få måneder, indtil kong Christoffer I døde, hvorefter Jakob Erlandsen blev sluppet fri.

Det gamle slot, der brændte i 1741 lå på et voldsted nær det nuværende slot, som er opført 1774-76 i nyklassicistisk stil.

Fra 1667 til 1962 hed gården Frederiksgave.

Hagenskov ejes af slægten Schall Holberg.

Hagenskov Gods er på 290 hektar med Vintergården og Aagaarden

Ejere af Hagenskov 
(1251-1263) Kronen
(1263-1278) Albrecht af Brunsvig
(1278-1300) Kronen
(1300-1336) Greve Gert
(1336-1350) Ditlev af Wensin 
(1350-1360) Ditlev af Wensin / Otto af Wensin
(1360-1396) Benedict von Ahlefeldt
(1396-1667) Kronen
(1667-1670) Niels Banner
(1670-1693) Christian Banner
(1693-1707) Mette von der Kuhla gift Banner
(1707-1719) Frantz Joachim von Dewitz
(1719-1723) Joachim Diderich von Dewitz
(1723-1729) Clarelia Reventlow gift von Dewitz
(1729-1765) Frantz Joachim von Dewitz
(1765-1766) Friderich Wilhelm Otto
(1766-1767) Friderich Wilhelm Ottos dødsbo
(1767-1804) Niels Ryberg
(1804-1824) Johan Christian Ryberg
(1824-1854) Staten
(1854-1882) Carl Wilhelm Adam Sigismund lensgreve von Wedell
(1882-1927) Carl Wilhelm Adam Sigismund lensgreve von Wedells Familiestiftelse
(1927-1942) Julius Carl Hannibal lensgreve von Wedell
(1942-1954) Konsul TH. Andersen
(1954-1977) Preben Caroc Claus Schall Holberg
(1977-2005) Britta Schall Holberg gift Hansen
(2005-2009) Britta Schall Holberg / Jacob Caroc Claus Schall Holberg (I/S)
(2009-) Jacob Caroc Claus Schall Holberg

Eksterne henvisninger 
  Hagenskov - fra Dansk Center for Herregårdsforskning

Kilder 

Voldsteder i Odense Amt
Herregårde i Odense Amt
Fredede arealer i Danmark
Fredede slotte og herregårde i Danmark
Herregårde i Assens Kommune
Kong Halvdan

Halvdan (eller Halfdan) er et drengenavn, der betyder han, der er halvt dansk. Den ældst kendte konge med navnet er Halvdan den Gamle.

Der har været mange danske konger med navnet, og det er svært at skelne dem fra hinanden.

Halvdan den Gamle 

Kong Halvdan den Gamle af "Danmark" fra jernalderen skal være stamfar til  kongerne til middelalderen.

Hyndluljóð 
Han bliver desuden omtalt i Ældre Edda, Flateyjarbók i "Hyndluljoð", vers 14:

Og i samme (Ældre) Edda og samme bog (Flateyjarbók) i "ættartölur", "Ættartala frá Höð.

Halvdan den Gamle kan desuden være den Halfdan, der nævnes som stamfar i Beovulfkvadet:

Halvdan Bjerggram 
Kong Halvdan Bjerggram var en dansk konge i Oplandene i Norge i slutningen af 700-tallet. Måske var han gesandt for kong Sigfred i 782. 
Gram betyder konge, og han var måske konge over bjergene. Eller blot far til kong Godfred.

Saxo Grammatici oplysninger 
Den danske krønikeskriver Saxo Grammaticus nævner i sin krønike Gesta Danorum Halvdan som søn af Harald, bror til en anden Harald, brorsøn til Frode, sønnesøn af Oluf og oldebarn af Ingjald.
Han nævner Halvdan i 7. bog, kapitel 2 og 3. Han opremser Halvdans liv på følgende måde:

Kapitel 2:

§ 1:

Halvdan (Godfreds bror) 
Kong Halvdan af Vestfold og Østfold var bror til Gudfred/Gøtrik/Gudrød og døde inden 810. Han skal være myrdet af Gudfred/Gøtrik/Gudrød på foranledning af Dronning Åse. 

Snorri Sturluson nævner et kvad af skjalden Thjodolf den Hvinverske:

Så siger Thjodolf:
Hver mand ved,
at Halvdan
savnet blev
af fredens mænd
for Hel selv
til stenrøse
tjodkongen
på Toten tog;
og Skæreid 
i Skiringssal
står bøjet over
brynjekongen

Halvdan Lodbrogsøn 
Kong Halvdan var den ene af mindst fem danske konger, som sammen angreb England i 869. Rimeligvis den samme, som den forrige Halvdan. Måske døde han 876 eller 877 i Irland. Det var nok ham, der i 873 sammen med sin bror Sigurd Orm-i-Øje sluttede fred med Ludvig den Tyske.

Fodnoter

Noter

Se også 
Danske sagnkonger
Den Oldengelske Krønike
De franske Annaler

Skjoldungerne
Nordiske folkesagnkonger
Hans Nielsen (speedwaykører)

Hans Hollen Nielsen (født 26. december 1959 i Arentsminde ved Brovst) er en dansk tidligere speedwaykører fra Brovst. Samlet vandt han i karrieren 22 verdensmesterskaber heriblandt 4 individuelle: I 1986 i Chorzów, Polen, i 1987 i Amsterdam, i 1989 i München og i 1995 i Grand Prix seriens første år. Han er dermed den mest vindende danske speedwaykører nogensinde, selvom han tabte omkørsler om den individuelle VM titel tre gange; til ærkerivalen Erik Gundersen i 1985 og 1988 og til Tony Richardsson i 1994.

Han var landstræner for speedwaylandsholdet fra 2016-2022.

Datteren Daisy har markeret sig i golf.

Hans Nielsen er født i Arentsminde ved Brovst i Nordjylland og bor i dag ved Frederikshavn.

Hans Nielsen blev den 8. januar 2011 indlemmet i Dansk Idrætsforbunds Hall of Fame som den 26. medlem.

Noter 

Speedwaykørere fra Danmark
Medlemmer af dansk idræts Hall of Fame
Hanuman

Hanuman er en hinduistisk gud, kaldes også Abeguden. Han er legemeligørelsen af mod, kriger-egenskaber og loyalitet og en meget yndet gud blandt hinduister.

Hanuman kendes fra det hinduistiske epos: Ramayana. Dette omhandler prinsen Rama, en avatar (reinkarnation) af Vishnu, og hans liv. 

Hanuman er halvt gud, søn af vindens gud, og halvt abe, og kommer via sin konge til at tjene Rama i hans jagt på sin stjålne hustru, Shita.

Hinduisme
Harmonium

Harmonium eller stueorgel blev især brugt i de danske kirker og missionshuse, men også i mange private hjem.

Et harmonium har ikke piber, men små metaltunger ligesom en (mund)harmonika. Luftstrømmen stammer fra en stor bælg i harmoniummets nederste del. Bælgen betjenes med fodpedaler af den udøvende, heraf øgenavnet 'salmecykel'. I de første harmoniummer leverede bælgen et overtryk, men efterhånden blev det mest almindeligt at bælgen leverer et undertryk der trækker luften gennem instrumentet, derved bliver tonen mere jævn og intens. Harmoniummer er som regel udstyret med en svelle der regulerer lydstyrken. Svellen betjenes med knæpedaler.

Det var almindeligt at de mindre danske kirker først anskaffede sig et harmonium, og sidenhen når de fik råd, anskaffede de sig et orgel. Bestanden af harmoniummer toppede omkring år 1900, og i dag har stort set alle kirker et orgel.

Jesuskirken i Valby ved København huser en samling på ca. 20 harmonier.

I Indisk musik er et lille harmonium, hvor bælgen betjenes med venstre hånd så der kun spilles med højre hånd, udbredt.

Tangentinstrumenter